KIRJALLINEN KYSYMYS E-1551/02 esittäjä(t): Roberta Angelilli (UEN) komissiolle. Aloitteet perheiden ja äitiyden hyväksi.



Virallinen lehti nro 301 E , 05/12/2002 s. 0177 - 0178



KIRJALLINEN KYSYMYS E-1551/02 esittäjä(t): Roberta Angelilli (UEN) komissiolle (3. kesäkuuta 2002) Aihe: Aloitteet perheiden ja äitiyden hyväksi Italiassa ja myös muualla Euroopassa on jo useiden vuosien ajan käyty keskustelua yhä huolestuttavammasta väestönkasvun alenemisesta ja sen mahdollisista seurauksista hyvinvointiyhteiskunnan rakenteille. Väestönkasvun aleneminen selitetään usein elämisen kalleudella, joka estää perheen perustamisen. Myös perheen sosiaalinen rooli on vaarassa menettää merkitystään. Monissa Euroopan unionin maissa onkin laadittu lakeja, joiden avulla pyritään kannustamaan perheen perustamista esimerkiksi verohelpotuksilla, vuokratuilla tai asunnon ostamisen tukemisella, kuten esimerkiksi Lazion alueen aluehallinto on äskettäin tehnyt. Vastaaviin toimiin on ryhdytty myös yksinhuoltajaäitien ja sellaisten vähävaraisten perheiden auttamiseksi, joissa on enemmän kuin kaksi lasta. 1. Voisiko komissio ilmoittaa, onko olemassa perheiden turvaamista koskevia direktiivejä, ohjelmia, tutkimuksia tai asiakirjoja, ja sitoutuuko komissio hyväksymään tulevaisuudessa toimia ja aloitteita, joilla kannustettaisiin perheen perustamista? 2. Voisiko komissio ilmoittaa, onko olemassa direktiivejä, ohjelmia, tutkimuksia tai asiakirjoja, joilla pyritään konkreettisesti tukemaan äitiyttä ja perheenäitien työssäkäyntiä? 3. Voiko komissio kertoa esimerkkejä hyvistä toimintatavoista kyseisellä alalla? 4. Mitä mieltä komissio on edellä mainitusta asiasta? Anna Diamantopouloun komission puolesta antama vastaus (15. heinäkuuta 2002) Komissio on arvoisan parlamentin jäsenen tavoin huolissaan alhaisten syntyvyyslukujen vaikutuksista väestönmuutokseen. Unionilla ei kuitenkaan ole minkään oikeusperustan pohjalta toimivaltaa kehittää ja toteuttaa toimenpiteitä perhepolitiikan alalla. Asia kuuluu selkeästi jäsenvaltioiden vastuulle. Perheasiat kuitenkin kiinnostavat komissiota, koska ne vaikuttavat väestönkehitykseen ja lukuisiin EU:n toimintalinjoihin. Tämän vuoksi Euroopan komissio keskittää huomionsa perhettä ja kotitalouksia koskevien suuntausten tutkimukseen ja niiden vaikutuksiin erityisesti työllisyyspolitiikkaan, sosiaaliseen suojeluun, sosiaaliseen integroitumiseen ja tasa-arvoasioihin. Lisäksi komissio toteuttaa seuraavia toimia parlamentin jäsenen esiin tuomien seikkojen osalta: - Komissio kehittää tutkimusohjelmaa ja analyyseja väestönmuutoksista ja sosiaalisista suuntauksista, joihin myös perhettä ja kotitalouksia koskevat suuntaukset lukeutuvat, Euroopan unionin sosiaalista tilannetta käsittelevässä vuosiraportissaan The Social Situation in the European Union. - Komissio rahoittaa sosiaalisen tilanteen, väestönkehityksen ja perheen seurantakeskusta, joka seuraa väestöön, sosioekonomiseen tilanteeseen ja politiikkaan liittyviä suuntauksia unionissa ja keskittyy erityisesti perheeseen liittyviin suuntauksiin ja niiden vaikutuksiin politiikkaan. Vuosittain esitetään raportteja perheiden sosioekonomisesta tilanteesta ja niihin liittyvistä politiikan kehitysnäkymistä jäsenvaltioissa. Raportteihin voi tutustua seurantakeskuksen www-sivuilla: (http://europa.eu.int/comm/employment_social/family/observatory/home.html). - Komissio edistää toimia työn ja perhe-elämän sovittamiseksi paremmin yhteen Euroopan työllisyysstrategian ja tasa-arvoa koskevan puitestrategian yhteydessä. Tähän toimintaan kuuluvat muun muassa yhtäläisten mahdollisuuksien politiikan vahvistaminen, työn organisoinnin joustavampien muotojen edistäminen sekä kohtuuhintaiset, helposti saatavat ja laadukkaat lastenhoitopalvelut ja muut hoivapalvelut. - Lisäksi komissio julkaisee Missoc-järjestelmän (sosiaaliturvaa koskeva keskinäinen tiedottamisjärjestelmä) puitteissa vertailutaulukoita sosiaalisesta suojelusta jäsenvaltioissa äitiys- ja perhe-etuudet sisältyvät myös näihin taulukoihin. Tietoihin voi tutustua työllisyyden pääosaston www-sivuilla: (http://europa.eu.int/comm/employment_social/missoc2001/index_en.htm). Alan parhaista toimintatavoista löytyy työn ja perhe-elämän yhteensovittamisen osalta esimerkkejä edellä mainituilta työllisyyden pääosaston www-sivuilta otsakkeen Equal opportunities (yhtäläiset mahdollisuudet) alta.